Il-kumpaniji emerġenti ġodda huma kruċjali biex jiġi xprunat it-tkabbir fl-ekonomija. Madwar l-UE, l-intrapriżi żgħar u medji (small and medium sized enterprises, SMEs) jimpjegaw tnejn minn kull tliet persuni u jipproduċu 58 ċenteżmu f'kull euro ta’ valur miżjud. Jeħtieġ li l-imprendituri bi pjanijiet ta’ negozju promettenti jkunu kapaċi jiżguraw il-finanzjament biex iwettqu l-ideat tagħhom. Il-kumpaniji ta’ suċċess se jkunu jeħtieġu aċċess għal finanzjament b'termini attraenti biex jiffinanzjaw l-espansjoni tagħhom. Madankollu, il-mezzi ta’ finanzjament għal ditti li qed jikbru u li qed ifittxu li jżidu l-investiment ta' ekwità jew forom oħrajn ta’ kreditu barra mis-sistema bankarja huma sottożviluppati fl-Ewropa. Dan huwa partikolarment il-każ għall-SMEs tal-Ewropa, li jirċievu aktar minn 75 % tal-finanzi esterni tagħhom minn self bankarju. Unjoni tas-Swieq Kapitali (Capital Markets Union, CMU) ta' suċċess għandha twessa' l-firxa ta’ opzjonijiet ta’ finanzjament għall-kumpaniji li qegħdin jikbru. Dawn l-opportunitajiet għandhom jeżistu u jkunu disponibbli għall-imprendituri madwar it-28 Stat Membru kollha tal-UE u f’kull stadju tal-“iskala tal-finanzjament”.

Kumpaniji li qed jikbru b’rata mgħaġġla, b’potenzjal għoli ta’ tkabbir iżda b'kapital operatorju limitat, jistgħu jħabbtu wiċċhom ma’ diskrepanzi tal-likwidità waqt mumenti kritiċi fl-espansjoni tagħhom. Self kurrenti mill-bank jew faċilitajiet ta’ self għal żmien qasir biss ħafna drabi ma jkunux jistgħu jissodisfaw dawn il-ħtiġijiet. It-tweġibiet għall-konsultazzjoni identifikaw il-finanzjament tal-espansjoni bħala l-istadju li fih is-sistema finanzjarja tal-UE l-aktar li ma tmurx tajjeb. Billi dawn il-kumpaniji għandhom il-potenzjal li jikbru u jsiru impjegaturi kbar fil-futur, l-opportunitajiet mitlufin għas-soċjetà tal-UE jistgħu jkunu kbar ħafna.

Il-finanzjament kollettiv, pereżempju, żviluppa b’mod mgħaġġel f’xi Stati Membri. Issa hemm aktar minn 500 pjattaforma li jipprovdu firxa ta’ servizzi fl-UE. Minħabba d-dimensjoni fil-biċċa l-kbira lokali ta’ dawn l-attivitajiet, dawk l-Istati Membri li jospitaw l-aktar attivitajiet ta' finanzjament kollettiv qed jieħdu passi biex jiċċaraw il-kundizzjonijiet għal dan il-mudell ġdid ta' negozju. Pjattaformi ta’ finanzjament kollettiv ibbażati fuq titoli jistgħu jiġu awtorizzati skont id-Direttiva dwar is-Swieq fl-Istrumenti Finanzjarji (Markets in Financial Instruments Directive, MiFID) u jibbenefikaw minn passaport biex jitwettqu servizzi u attivitajiet regolati madwar l-UE. Bħalissa, ma hemm l-ebda qafas tal-UE maħsub b’mod speċifiku għall-finanzjament kollettiv ibbażat fuq is-self. L-UE għandha ssib bilanċ bejn l-għanijiet ta’ protezzjoni għall-investituri u l-espansjoni kontinwa tal-finanzjament kollettiv. Regolamentazzjoni prematura tista’ tfixkel, mhux trawwem, it-tkabbir ta’ dan il-mezz ta’ finanzjament innovattiv u li qed jikber b’rata mgħaġġla. Il-Kummissjoni stabbiliet Forum għall-Partijiet Ikkonċernati għall-Finanzjament Kollettiv sabiex jiġi appoġġjat l-iżvilupp tal-politika f’dan il-qasam u nediet studju biex tiġbor u tanalizza d-dejta dwar is-swieq tal-finanzjament kollettiv madwar l-UE u jiġi vvalutat l-impatt tal-leġiżlazzjoni nazzjonali. Il-Kummissjoni kompliet fuq il-ħidma eżistenti u se tippubblika rapport dwar l-iżvilupp tal-finanzjament kollettiv Ewropew.

Ir-relazzjonijiet u n-netwerks lokali b’saħħithom tal-banek jippermettulhom jipprovdu l-maġġoranza tal-finanzjament estern għall-SMEs Ewropej. Biex tikkumplimenta dan, f’dawn l-aħħar snin ħarġet ukoll varjetà dejjem akbar ta’ opzjonijiet ta’ finanzjament mhux bankarji biex jgħinu lill-kumpaniji. Dawn ivarjaw minn pjattaformi ta' self u donazzjonijiet ta' flus, negozji li jinnegozjaw il-fatturi tagħhom, self bejn il-pari, għal finanzjament kollettiv ibbażat fuq l-investiment jew appoġġ minn investituri informali.

1.4.Fondi li joriġinaw self

Investituri istituzzjonali kbar jew fondi ta’ investiment jistgħu jinvestu f'kumpaniji ta' daqs medju, jew joriġinaw self direttament (xi drabi fi sħubija ma’ banek) għalihom, u b’hekk jipprovdu mezz biex ikomplu jiddiversifikaw l-intermedjazzjoni kreditizja u jżidu l-opportunitajiet ta’ finanzjament. Skont xi stimi, sa tmiem l-2014, aktar minn 350 tranżazzjoni ġew kompluti minn 36 sellief alternattiv fi ftit aktar minn sentejn. Il-volum tan-negozju li jsir bil-fondi ta' self dirett fl-Ewropa żdied bi 43 % bejn l-2013 u l-2014. Bħalissa hemm 40 fond attiv ta’ self dirett (minn 18 rappurtati fl-2012) u 81 fond ieħor ġdid fis-suq li għandhom l-għan li jiġbru madwar EUR 70 biljun. Dan jista’ jirriżulta bħala sors ta' kreditu mhux bankarju futur potenzjali importanti.

L-EuVECA u l-Fondi Ewropej tal-Investiment fuq terminu twil (European Long Term Investment Funds, ELTIFs) jistgħu sa ċertu punt joriġinaw self. Xi Stati Membri introduċew ukoll reġimi mfassla apposta fl-oqfsa legali nazzjonali tagħhom sabiex joħolqu qafas għall-kundizzjonijiet li taħthom il-fondi ta’ investiment alternattivi jistgħu joriġinaw self. Din is-sitwazzjoni tirriżulta f’fondi li joperaw b’mod transfruntier li jeħtieġu li jikkonformaw ma’ rekwiżiti differenti għall-attivitajiet ta' oriġini ta' self. Kjarifika tat-trattament tal-fondi li joriġinaw self fil-qafas regolatorju tista’ tiffaċilita żvilupp transfruntier filwaqt li tiżgura li huma regolati b’mod xieraq minn perspettiva tal-protezzjoni tal-investitur u l-istabbiltà finanzjarja.

Il-Kummissjoni se taħdem mal-Istati Membri u mal-awtoritajiet superviżorji Ewropej biex tivvaluta l-ħtieġa għal approċċ koordinat għal oriġini ta' self b’fondi u l-possibbiltà ta’ qafas futur tal-UE.

1.5. Pjazzamenti privati

Il-kumpaniji Ewropej qed jesprimu dejjem iżjed interess fl-użu ta’ swieq ta' "pjazzament privat" biex jinġabar il-kapital (tipikament f’eċċess ta’ EUR 20 miljun) permezz ta’ ħruġ ta’ strumenti ta’ dejn lil investituri istituzzjonali jew investituri oħrajn ta’ esperjenza. Minħabba l-għadd ristrett u t-tip ta’ investituri, dan il-mezz ta’ finanzjament iwassal għal rekwiżiti regolatorji inqas onerużi. Il-pjazzamenti privati fl-Ewropa żdiedu b’madwar 30 % fl-2014 — minn EUR 13-il biljun fl-2013 għal EUR 17-il biljun fl-2014. Madankollu, inġabar volum saħansitra akbar ta’ fondi minn kumpaniji Ewropej permezz ta’ pjazzament privat fis-swieq tal-Istati Uniti. Pjazzament privat Ewropew huwa limitat ukoll għal għadd żgħir ta’ pajjiżi. Dawn il-kunsiderazzjonijiet kollha flimkien jagħtu x'tifhem li hemm potenzjal biex dan il-mezz jiġi żviluppat aktar fl-Ewropa. Il-Kummissjoni diġà identifikat proċessi u dokumentazzjoni standardizzati limitati bħala ostakli għal aktar żvilupp. Għaldaqstant, il-Kummissjoni tappoġġja b’mod sħiħ il-ħidma mill-ICMA u r-reġim Ġermaniż Schuldscheine dwar dawn il-kwistjonijiet u se tfittex li tibni fuq l-aqwa prattiki u tippromwovihom madwar l-UE permezz ta’ inizjattivi xierqa.





2.Faċilitazzjoni għall-kumpaniji biex jidħlu fis-swieq pubbliċi u biex jiġġeneraw il-kapital fihom

L-offerti pubbliċi tad-dejn jew l-istrumenti azzjonarji huma l-mezz ta’ finanzjament prinċipali għall-kumpaniji medji u kbar li jkunu qed ifittxu li jżidu aktar minn EUR 50 miljun. Huma joffru aċċess għall-aktar sett wiesa’ ta’ fornituri ta’ finanzjamenti u jipprovdu opportunità ta’ ħruġ għall-ekwità privata u l-investituri informali. Is-swieq pubbliċi huma essenzjali għat-tranżizzjoni tal-kumpaniji ta’ daqs medju bi tkabbir għoli għal atturi globali stabbiliti. Pereżempju, il-kumpaniji elenkati fis-suq tal-AIM urew medja ta’ tkabbir fil-fatturat ta’ 37 % u tkabbir tal-impjiegi ta’ 20 % fis-sena ta’ wara l-IPO. Għaldaqstant, is-swieq pubbliċi effiċjenti huma rabta kruċjali fil-katina ta’ finanzjament.

Filwaqt li s-swieq Ewropej tal-ekwità u d-dejn pubbliċi żviluppaw b’mod sinifikanti matul dawn l-aħħar għexieren ta’ snin, dawn għadhom lura meta mqabbla ma’ ekonomiji żviluppati oħrajn. Barra minn hekk, l-istampa hija waħda mħallta ħafna madwar l-Istati Membri tal-UE. Dan parzjalment jirrifletti d-daqs u l-ħtiġijiet ta’ finanzjament differenti tal-kumpaniji, kif ukoll il-preferenzi għas-sjieda kontinwa tal-familji u l-kontroll tal-korporazzjonijiet. Madankollu, il-konsultazzjoni mas-CMU enfasizzat ukoll tħassib ġenerali li jista' jkun li l-ambjent regolatorju tal-UE mhux qed iwassal għal aktar żvilupp ta’ dawn il-mezzi ta’ finanzjament. Pereżempju, l-aħħar Rapport tal-Grupp ta’ Ħidma għall-IPOs tal-UE stima l-kost tat-tariffi għall-inklużjoni fil-listi biss għall-IPOs ta' daqs tan-negozju inqas minn EUR 6 miljun bħala 10-15 % tal-valur tan-negozju. B’paragun, għal negozji akbar (EUR 50-100 miljun) dawn it-tariffi huma ta’ madwar 5-8 %. Fil-preżent, ħafna SMEs iqisu li dawn il-kostijiet inizjali (u kontinwi) ta' inklużjoni fil-listi jaqbżu l-benefiċċji ta’ offerta pubblika inizjali. It-tnaqqis tal-kostijiet tad-dħul jistgħu jippermettu li aktar kumpaniji jiġġeneraw il-kapital fis-swieq pubbliċi.

Għall-kumpaniji li jfittxu fondi, il-portal għas-swieq pubbliċi huwa l-prospett. Il-prospetti huma dokumenti legalment meħtieġa li jippreżentaw l-informazzjoni kollha dwar kumpanija meħtieġa mill-investituri biex jieħdu deċiżjonijiet infurmati dwar jekk għandhomx jinvestu jew le. Il-ħtiġijiet għall-prospetti ġew armonizzati sabiex jiffaċilitaw it-tqabbil tal-opportunitajiet ta’ investiment madwar l-UE. Iżda dawn huma għaljin u diffiċli biex jiġu prodotti, b’mod partikolari għall-SMEs, u tipikament jammontaw għal mijiet ta’ paġni. Għall-investituri, dawn jistgħu jkunu kumplessi u ddettaljati żżejjed, u jkun diffiċli li tiġi ddeċifrata l-informazzjoni li hija ta’ importanza kritika.

Il-Kummissjoni se timmodernizza d-Direttiva dwar il-Prospett. Hija se taġġorna l-prospett meta jkun meħtieġ, tissimplifika l-informazzjoni meħtieġa u l-proċess ta’ approvazzjoni, u toħloq reġim proporzjonat b’mod ġenwin għall-SMEs biex ifasslu prospett u jaċċessaw is-swieq kapitali. Il-Kummissjoni se tesplora wkoll kif għandhom jiġu appoġġjati l-SMEs bil-proċess tal-elenkar permezz ta’ strutturi konsultattivi Ewropej, bħal, pereżempju, iċ-Ċentru Ewropew ta’ Konsulenza għall-Investimenti.

Lil hinn mill-prospett, hemm firxa ta’ sfidi oħrajn biex jinġabar il-kapital b’mod pubbliku. Mill-2017, is-Swieq tat-Tkabbir tal-SMEs, introdotti mill-MiFID II, se jipprovdu pass 'il quddiem għall-kumpaniji l-ġodda biex jippreparaw għal elenkar eventwali fuq skambju akbar. Il-ħolqien ta’ dan is-suq dedikat jista’ jkun partikolarment rilevanti għas-swieq lokali li qed jiżviluppaw jew għall-emittenti żgħar. Biex jinkisbu l-benefiċċji sħaħ ta’ dawn il-pjattaformi dedikati għas-CMU, permezz tal-implimentazzjoni tal-MiFID II, il-Kummissjoni se tiżgura li r-rekwiżiti li japplikaw għalihom isibu bilanċ tajjeb bejn li jipprovdu biżżejjed protezzjoni lill-investituri u jevitaw piż amministrattiv bla bżonn.

Għall-investituri, l-aċċess għal SMEs bi tkabbir għoli fi skambji fis-suq pubbliku jistgħu jkunu attraenti minħabba r-redditi potenzjali u l-benefiċċji ta’ diversifikazzjoni. Madankollu, dawn jistgħu jiġu skoraġġuti minn sorsi ta’ informazzjoni ħżiena u nuqqas ta' likwidità. Ir-risposti tal-konsultazzjoni enfasizzaw in-nuqqas ta’ riċerka dwar l-SMEs mill-analisti tal-investituri u l-obbligi ta’ rapportar addizzjonali bħala żewġ sfidi ewlenin għall-SMEs li qed jippruvaw jitpoġġew fil-lista għal skambji fis-suq pubbliku. Ħafna SMEs li ġew ammessi għal negozjar fuq faċilitajiet multilaterali tan-negozjar (multilateral trading facilities, MTFs) irrappurtaw informazzjoni finanzjarja biss fuq il-bażi ta’ standards nazzjonali tal-kontabbiltà, li jistgħu ma jkunux biżżejjed biex jissodisfaw il-bżonnijiet tal-investituri internazzjonali minħabba n-nuqqas ta’ komparabbiltà. Il-Kummissjoni se tesplora wkoll mal-Bord dwar l-Istandards Internazzjonali tal-Kontabbiltà (International Accounting Standards Board, IASB) il-possibbiltà li tiżviluppa soluzzjoni volontarja ta’ kontabbiltà mfassla apposta li tista' tintuża biex il-kumpaniji jiġu ammessi għan-negozju fis-Swieq tat-Tkabbir tal-SMEs.

Il-Kummissjoni se teżamina l-ostakli regolatorji għall-kumpaniji ż-żgħar biex jiġu ammessi għall-kummerċ fis-swieq pubbliċi u se taħdem mill-qrib mas-Swieq tat-Tkabbir għall-SMEs il-ġodda skont il-MiFID II sabiex tiżgura li l-ambjent regolatorju għal dawn is-swieq inkubaturi ikun adatt għall-iskop tiegħu.

Għal kumpaniji ikbar, il-bonds maħruġin minn kumpaniji huma mekkaniżmu ewlieni biex jogħla l-finanzjament b'dejn fuq skala akbar. Megħjun minn rati tal-imgħax storikament baxxi, il-ħruġ totali mill-korporazzjonijiet mhux finanzjarji tal-bonds maħruġin minn kumpaniji ddominati mill-euro kważi rduppja bejn l-2008 u l-2014 għal EUR 340 biljun.

Minkejja l-ewwel ħruġ rekord, xi parteċipanti fis-suq esprimew it-tħassib tagħhom dwar il-likwidità limitata fis-swieq sekondarji, li tagħmilha diffiċli għan-negozjar f'dawn l-istrumenti u barra minnhom. Il-likwidità limitata tista' tirriżulta fi primjums ogħla ta’ illikwidità u kostijiet ogħla tas-self. Jekk il-kundizzjonijiet ta’ kreditu kellhom imorru għall-agħar, xi kumpaniji malar jistgħu jsibuha aktar diffiċli biex jaċċessaw is-swieq tad-dejn.

Il-Kummissjoni se teżamina l-funzjonament tas-swieq tal-bonds maħruġin minn kumpaniji tal-UE, u se tiffoka fuq kif tista’ titjieb il-likwidità fis-suq, fuq l-impatt potenzjali tar-riformi regolatorji, fuq l-iżviluppi tas-suq u l-istandardizzazzjoni volontarja tad-dokumentazzjoni tal-offerti.

Il-ħolqien ta’ tejp ikkonsolidat għall-ekwitajiet mill-2017 u għall-istrumenti finanzjari li jixbħu lill-ekwitajiet mill-2018, kif meħtieġ skont il-MiFID II, se jagħmilha aktar faċli għar-regolaturi u għall-parteċipanti fis-suq biex jagħtu ħarsa aħjar lejn is-suq, u dan għandu jżid l-attrazzjoni tas-swieq tal-kapital tal-UE bħala destinazzjonijiet ta’ investiment. Il-Kummissjoni se tkompli tagħmel monitoraġġ tal-iżviluppi f’dan il-qasam.

Id-differenzi fit-trattament fiskali ta’ diversi strumenti finanzjarji jistgħu jfixklu l-finanzjament effiċjenti tas-suq tal-kapital. It-trattament fiskali preferenzjali tad-dejn, li jirriżulta mit-tnaqqis tal-pagamenti tar-rata tal-imgħax, huwa a skapitu ta’ strumenti finanzjarji oħrajn, b’mod partikolari l-ekwità. L-indirizzar ta’ din il-parzjalità tat-taxxa se tħeġġeġ iktar investimenti ta’ ekwità u se toħloq bażi ta' ekwità aktar b’saħħitha fil-kumpaniji. Barra minn hekk, hemm benefiċċji ċari f’termini ta’ stabbiltà finanzjarja, billi kumpaniji b’bażi kapitali aktar b’saħħitha jkunu inqas vulnerabbli għal skossi. Dan huwa partikolarment minnu għall-banek.